Source: http://www.bihon.ro/este-o-foarte-mare-victorie/news-20101104-09250595
Timestamp: 2017-09-20 09:31:49+00:00

Document:
„Este o foarte mare victorie” - BIHON
„Este o foarte mare victorie”
4. noiembrie 2010 08:29
Baschetbaliştii de la CSM Oradea au învins categoric SCM U Craiova în deplasare cu 86-71.
După sincopa de la Cluj-Napoca, echipa CSM Oradea şi-a regăsit cadenţa, reluându-şi şirul victoriilor pe terenul formaţiei SCM U Craiova, grupare care a reuşit recent câteva rezultate de excepţie, învingând printre altele campioana en titre, CSU Asesoft Ploieşti. Orădenii s-au impus la Craiova într-o manieră entuziasmantă, scorul final reflectând doar în mică măsură superioritatea oaspeţilor.
CSM Oradea s-a instalat la conducerea ostilităţilor încă din start. După un prim sfert echilibrat, a urmat desprinderea în sfertul secund, scor la pauză 26-40. Craiovenii au încercat să revină în joc în sfertul trei, încheiat cu 44-56, dar orădenii au făcut din nou legea în ultimul sfert, când ecartul a crescut şi mai mult. În ultimele minute, antrenorul Cristian Achim a introdus în teren rezervele şi jucătorii tineri, iar gazdele au mai redus din handicap.
„Este o foarte mare victorie, am câştigat detaşat acolo unde a pierdut campioana în etapa trecută. Nu numai că am câştigat meciul, dar contează şi maniera în care ne-am impus, nelăsându-le gazdelor nicio şansă. Jocul nostru colectiv şi organizat a avut câştig net de cauză în faţa individualităţilor deosebite ale craiovenilor. Pe fondul jocului nostru exact, a ieşit în evidenţă Michael Schachtner, care a avut o precizie extraordinară a aruncărilor. El a reuşit nu mai puţin de cinci aruncări de trei puncte din tot atâtea încercări”, ne-a declarat după meci antrenorul Cristian Achim.
Nu au atins încă forma maximă
Tehnicianul orădean a avut cuvinte de apreciere la adresa jucătorilor săi, dar consideră că formaţia nu a ajuns încă la potenţialul maxim, după viroza care a afectat lotul în urmă cu două săptămâni. „Eu spun că echipa încă nu a atins nivelul său obişnuit, având încă posibilităţi de a-şi îmbunătăţi jocul. Ne aşteaptă o partidă extrem de grea cu Asesoftul, care a pierdut din nou, inexplicabil, pe teren propriu, cu CSM Bucureşti, aflându-se la a doua înfrângere consecutivă. Mă tem să nu-şi revină chiar în partida cu noi”, a spus Achim.
Managerul secţiei de baschet masculin a CSM Oradea, Şerban Sere, nu şi-a ascuns satisfacţia pentru succesul de la Craiova. „A fost o victorie chiar mai categorică decât o arată scorul. În ultimul sfert ne-am detaşat la o diferenţă foarte mare, dar craiovenii au reuşit în ultimele două minute trei aruncări de la trei puncte cu care au mai retuşat handicapul. Urmează un meci de zile mari cu campioana Asesoft Ploieşti”, a conchis Şerban Sere.
Taguri: baschet masculin, csm oradea, SCM U Craiova, victorie

References: CSM 
 CSM 

CSM 
 CSM 
 CSM 
 csm